section_heading: Počeci
paragraph_text: Britanska vojska je naručila preko 100 Westland Lynxa koji su nosili vojnu oznaku Lynx AH.1 (Army Helicopter Mark 1). Helikopterima su namijenjene zadaće oružane pratnje, protu-tenkovskog djelovanja (s TOW raketama), transporta te izviđanja i spašavanja. Vojska je helikoptere opremila s Marconi Elliot AFCS sustavom za automatsku stabilizaciju na tri osi. Poboljšani Lynx AH.1 s Gem 41-1 ili Gem 42 motorima i unaprijeđenim prijenosom je označen kao Lynx AH.5. U svrhu testiranja izgrađeno ih je svega pet. Lynx AH.5 je doveo do razvoja inačice AH.7 koja je imala novi repni rotor (preuzet s Westlanda 30), armiranu konstrukciju, poboljšanu avioniku i obrambene značajke.